EUROOPAN PARLAMENTIN JA NEUVOSTON ASETUS (EU) 2022/2495,

annettu 14 päivänä joulukuuta 2022,

asetuksen (EU) N:o 1380/2013 muuttamisesta siltä osin kuin on kyse unionin vesille pääsyä koskevista rajoituksista

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan,

ottavat huomioon Euroopan komission ehdotuksen,

sen jälkeen kun ehdotus lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon (1),

noudattavat tavallista lainsäätämisjärjestystä (2),

sekä katsovat seuraavaa:

(1) Unionin kalastusaluksilla on yhtäläinen pääsy unionin vesialueille ja yhtäläinen oikeus käyttää unionin vesiluonnonvaroja, jollei yhteisen kalastuspolitiikan (YKP) säännöistä muuta johdu.

(2) Euroopan parlamentin ja neuvoston asetuksessa (EU) N:o 1380/2013 (3) säädetään poikkeuksista yhtäläistä pääsyä koskevaan sääntöön.

(3) Kyseisen asetuksen mukaan jäsenvaltiot voivat rajoittaa kalastuksen niihin kalastusaluksiin, jotka perinteisesti kalastavat kyseisillä vesillä läheisen rannikon satamista käsin enintään 12 meripeninkulman sisällä niiden perusviivoista lukien.

(4) Euroopan unionin toiminnasta tehdyn sopimuksen 349 artiklan ensimmäisessä kohdassa tarkoitettujen unionin syrjäisimpien alueiden vesillä 100 meripeninkulman sisällä kyseisten alueiden perusviivoista lukien jäsenvaltiot voivat myös rajoittaa kalastuksen kyseisten alueiden satamissa rekisteröityihin aluksiin.

(5) Voimassa olevat säännöt, joilla evätään mahdollisuus luonnonvarojen hyödyntämiseen 12 meripeninkulman alueella jäsenvaltioista, ovat edistäneet luonnonvarojen säilymistä rajoittaessaan kalastusta unionin vesialueiden herkimmillä osilla. Kyseisten sääntöjen ansiosta on myös säilynyt perinteinen kalastustoiminta, jonka varassa tiettyjen rannikkoyhteisöjen sosiaalinen ja taloudellinen kehitys hyvin suuressa määrin on.

(6) Nykyiset säännöt, jotka rajoittavat pääsyä Euroopan unionin toiminnasta tehdyn sopimuksen 349 artiklan ensimmäisessä kohdassa tarkoitettujen unionin syrjäisimpien alueiden ympärillä oleviin meren elollisiin luonnonvaroihin, ovat edistäneet kyseisten alueiden paikallistalouden säilymistä ottaen huomioon niiden rakenteellinen, sosiaalinen ja taloudellinen tilanne.

(7) Unionin vesille pääsyyn sovellettavia rajoituksia koskevien nykyisten poikkeusten voimassaolo päättyy 31 päivänä joulukuuta 2022. Kyseisiä poikkeuksia olisi kuitenkin jatkettava kyseisen määräajan jälkeen vielä kymmenellä vuodella, jotta voidaan varmistaa nykyisten suojelutoimenpiteiden jatkuvuus ja välttää tämän erityisjärjestelyn käyttöönoton jälkeen saavutetun tasapainon häiriintyminen. Kyseiset poikkeukset ovat YKP:n olennainen osa, ja kyseisen jatkon kestoa ja soveltamisalaa voidaan tarkistaa YKP:n mahdollisen uudelleentarkastelun yhteydessä.

(8) Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen (4) 510 artiklan mukaisesti kyseisen sopimuksen otsakkeen 5 täytäntöönpanoa, myös vesille pääsyä koskevien määräysten osalta, tarkastellaan uudelleen neljän vuoden kuluttua 30 päivänä kesäkuuta 2026 päättyvän sopeutumiskauden päättymisestä.

(9) Komission olisi annettava Euroopan parlamentille ja neuvostolle kertomus asetuksen (EU) N:o 1380/2013 5 artiklassa tarkoitettujen vesille pääsyä koskevien yleisten sääntöjen soveltamisesta ennen poikkeusten voimassaolon päättymistä. Kyseinen kertomus olisi annettava viimeistään 30 päivänä kesäkuuta 2031.

(10) Asetuksen (EU) N:o 1380/2013 liitettä I olisi muutettava Ison-Britannian ja Pohjois-Irlannin yhdistyneen kuningaskunnan Euroopan unionista eroamisen vuoksi. Kyseistä liitettä olisi myös muutettava Italian ja Kreikan yhteisen pyynnön, joka koskee Italian kalastusalusten pääsyä Kreikan aluevesien 6–12 meripeninkulman alueelle Joonianmerellä, johdosta sekä Kreikan ehdotuksen, joka koskee Italian kalastusalusten pääsyä Kreikan talousvyöhykkeellä sijaitsevalle 6–12 meripeninkulman alueelle, johdosta tämän asetuksen liitteen mukaisesti.

(11) Asetus (EU) N:o 1380/2013 olisi sen vuoksi muutettava vastaavasti,

OVAT HYVÄKSYNEET TÄMÄN ASETUKSEN:

1 artikla Muutetaan asetus (EU) N:o 1380/2013 seuraavasti: 1) muutetaan 5 artikla seuraavasti: a) korvataan 2, 3 ja 4 kohdassa päivämäärä ”31 päivään joulukuuta 2022” päivämäärällä ”31 päivään joulukuuta 2032”; b) lisätään kohta seuraavasti: ”5. Komissio antaa Euroopan parlamentille ja neuvostolle kertomuksen tämän artiklan soveltamisesta viimeistään 30 päivänä kesäkuuta 2031.” 2) korvataan liite I tämän asetuksen liitteellä.

2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa 1 päivästä tammikuuta 2023. Tehty Strasbourgissa 14 päivänä joulukuuta 2022. Euroopan parlamentin puolesta Puhemies R. METSOLA Neuvoston puolesta Puheenjohtaja M. BEK

(1) EUVL C 517, 22.12.2021, s. 123.

(2) Euroopan parlamentin kanta, vahvistettu 22. marraskuuta 2022 (ei vielä julkaistu Euroopan unionin virallisessa lehdessä), ja neuvoston päätös, tehty 8. joulukuuta 2022.

(3) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

(4) EUVL L 149, 30.4.2021, s. 10.